Okresná prokuratúra Lučenec 
F. Lehára 12, 984 80 Lučenec 1 	

Sp. zn. : 3 Pv 253/12/6606	Lučenec, 30.5.2012
EEČ : 2-47-73-2012

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 3 písmeno b Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Lučenec
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
ako otec maloletých detí XXXXX, nar. 25.05.1997, XXXXX, nar. 17.06.2005 a XXXXX, nar. 03.04.2007, hoci bol právoplatným rozsudkom Okresného súdu v Lučenci č.k. 8C 38/2011 zo dňa 30. júna 2011 zaviazaný k plateniu výživného na maloletú XXXXX sumou 30,- € mesačne a na maloletých XXXXX a XXXXX v rozsahu 30 % zo sumy životného minima na každé dieťa zvlášť počnúc dňom 15.07.2011 vždy vopred do 15-teho dňa toho ktorého mesiaca k rukám matky detí XXXXX XXXXX nar. XXXXX,  takto uloženú povinnosť  riadne, pravidelne a v plnej výške neplnil v Poltári a inde  a to aj napriek tomu, že v období od 15.07.2010 vykonával samostatnú zárobkovú činnosť a odo dňa 27.02.2012 sa zamestnal vo firme Personálny servis - EUROTRADE-SK, s.r.o. so sídlom v Galante a teda mal pravidelný mesačný príjem, pričom matke detí XXXXX XXXXX za obdobie od 01.01.2012 doposiaľ na výživnom dlhoval celkovú sumu 410,- €,
lebo zanikla trestnosť činu
Odôvodnenie:
	Proti obvinenému XXXXX bolo vyšetrovateľom PZ, OR PZ v Lučenci v konaní číslo ORP-289/OVK-LC-2012 vedené trestné stíhanie pre prečin zanedbania povinnej výživy podľa § 207 ods. 1, ods. 3 písm. b/ Trestného zákona na tom skutkovom základe, ktorý je uvedený vo výrokovej časti tohto uznesenia. 
	Po ukončení skráteného vyšetrovania vyšetrovateľ PZ predložil na tunajšiu okresnú prokuratúru vyšetrovací spis spolu s návrhom na zastavenie trestného stíhania v zmysle § 215 ods. 1 písm. h/ Trestného poriadku s poukazom na ustanovenie § 86 písm. a/ Trestného zákona. 
	Preskúmaním vyšetrovacieho spisu som zistila, že predmetný návrh je dôvodný.
	Obvinený XXXXX vo svojom výsluchu uviedol, že si je vedomý vyživovacej povinnosti voči svojim trom maloletým deťom, ktoré má s bývalou manželkou. Doznal, že od januára 2012 na deti neplatil výživné pravidelne a v plnej výške. V apríli matke detí zaslal sumu 80,- € a prisľúbil, že aj zvyšok dlhu vyplatí čo najskôr. 
	Svedkyňa - poškodená XXXXX vo svojom výsluchu dňa 10.05.2012 uviedla, že obvinený jej výživné neplatil od januára 2012. V mesiaci apríl jej zaslal sumu 80,- € a dňa 07.05.2012 jej zaslal 330,- €. Spolu teda vyplatil sumu 410,- €, čím uhradil všetko dlžné výživné ako aj bežné výživné na všetky tri deti za mesiac máj 2012. Dodala, že počas neplatenia výživného deti núdzou netrpeli. Uviedla, že o vyplácanie náhradného výživného nepožiadala.
	Skutočnosť, že obvinený vyplatil vyššie uvedené sumy potvrdzujú fotokópie poštových poukazov na č.l. 28-29 vyšetrovacieho spisu. 
	Podľa § 86 písm. a/ Trestného zákona trestnosť trestného činu zanedbania povinnej výživy podľa § 207 Trestného zákona zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 
	Podľa § 215 ods. 1 písm. h/ Trestného poriadku prokurátor zastaví trestné stíhanie, ak zanikla trestnosť činu. 
	Keďže obvinený XXXXX využil možnosť ustanovenia § 86 písm. a/ Trestného zákona a svoju vyživovaciu povinnosť dodatočne splnil, bolo potrebné rozhodnúť tak, ako je uvedené vo výrokovej časti tohto uznesenia a trestné stíhanie vedené proti nemu zastaviť. 
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Jela Gaštanová
prokurátorka